जागरण संवाददाता, सिकंदरपुर (बलिया) : स्थानीय कस्बा से हिदू नाबालिग लड़कियों को भगाने के मामले में बुधवार को पुलिस अचानक सक्रिय हो गई। इस मामले में दो लोगों के खिलाफ मुकदमा दर्ज कर जेल भेज दिया गया, वहीं लड़कियों को मेडिकल चेकअप के लिए महिला अस्पताल भेजा गया। अचानक सिकंदरपुर थाने पहुंचे पुलिस अधीक्षक देवेंद्र नाथ ने पीड़ित परिवार से मुलाकात कर बयान दर्ज कराया और आरोपियों से लंबी पूछताछ की।

कप्तान ने मातहतों को कड़ी कार्रवाई करने का निर्देश दिया है। इस दौरान पत्र प्रतिनिधियों से बात करते हुए एसपी ने कहा कि प्रथमदृष्टया मामला प्रेम प्रसंग का जाहिर हो रहा है। लड़कियां बरामद की जा चुकी हैं, दोषियों के खिलाफ मुकदमा दर्ज कर गिरफ्तार कर लिया गया है। उधर बहला-फुसलाकर भगाने के बढ़ते मामले व धर्म परिवर्तन की घटना दिन-प्रतिदिन बढ़ने से लोगों में आक्रोश बढ़ता जा रहा है। इसके पहले भी कस्बा का एक युवक, भाटी गांव की नाबालिग लड़की को बहला-फुसलाकर भगा ले गया था। लड़की की बरामदगी के लिए परिजनों व ग्रामीणों को धरना-प्रदर्शन तक करना पड़ा था।

काफी मशक्कत के बाद आरोपित पकड़ा गया व नाबालिग लड़की को बरामद किया जा सका था। वहीं उक्त घटना के कुछ दिनों बाद ही थाना क्षेत्र के कोथ गांव की एक नाबालिग लड़की को कस्बा का ही एकअमुस्लिम युवक बहला-फुसलाकर भगा ले गया। काफी दिन बाद पुलिस लड़की को बंगाल से बरामद कर पाई थी। ये वे मामले हैं जो पुलिस रिकॉर्ड में दर्ज हैं। इसके अलावा बहुत से मामले पुलिस की सूची में दर्ज नहीं हैं और आज तक लड़कियां बरामद नहीं हो पाई हैं। इससे लोगों में आक्रोश बढ़ता जा रहा है।

लोगों का कहना है कि यहां एक संगठित गिरोह कार्य कर रहा है जो हिदू नाबालिग लड़कियों को बहला-फुसलाकर धर्म परिवर्तन कराने में जुटा है। हैरत की बात यह है कि सब कुछ जानने के बाद भी पुलिस मामले को दबाने का प्रयास कर रही है। वहीं कुछ मामले दर्ज भी होते हैं तो कार्रवाई नहीं की जाती है। इस सम्बंध में थानाध्यक्ष बालमुकुंद मिश्रा ने बताया कि ऐसे आरोपितों के साथ कड़ाई से निपटा जाएगा।

Posted By: Jagran

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस